OR เปิดปั้ม “พีทีที สเตชั่น” รูปแบบพิเศษ ชูแลนด์มาร์กใหม่อยุธยา
OR เปิดปั้ม “พีทีที สเตชั่น” รูปแบบพิเศษ “Concept Station” แห่งแรกในธีมอัตลักษณ์ท้องถิ่น ชูแลนด์มาร์กใหม่อยุธยา
OR เปิดปั้ม “พีทีที สเตชั่น” รูปแบบพิเศษ “Concept Station” แห่งแรกในธีมอัตลักษณ์ท้องถิ่น ชูแลนด์มาร์กใหม่อยุธยา
16 ก.ย. 2564

นายภานุ แย้มศรี ผู้ว่าราชการจังหวัดพระนครศรีอยุธยา เป็นประธานในพิธีเปิดสถานีบริการ  พีทีที สเตชั่น  และร้านคาเฟ่ อเมซอน บริษัท อยุธยาจังหวัดพาณิชย์ จำกัด โดยมี นางสาวจิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท.น้ำมันและการค้าปลีก จำกัด (มหาชน) หรือ OR ผู้ตรวจราชการกรมโยธาธิการและผังเมือง และ นายอนันต์ หาญพานิช ผู้แทนจำหน่ายสถานีบริการ พีทีที สเตชั่น บริษัท อยุธยาจังหวัดพาณิชย์ จำกัด ร่วมเป็นสักขีพยาน ณ สถานีบริการ พีทีที สเตชั่น บริษัท อยุธยาจังหวัดพาณิชย์ จำกัด จ.พระนครศรีอยุธยา
“การปรับปรุงสถานีบริการน้ำมัน พีทีที สเตชั่น ของบริษัท อยุธยาจังหวัดพาณิชย์ จำกัด ซึ่งเป็นสถานีบริการน้ำมันที่ก่อตั้งมาตั้งแต่วันที่ 10 กรกฎาคม 2483 ตามนโยบายของรัฐบาล พันเอก หลวงพิบูลสงคราม (จอมพล ป. พิบูลสงคราม) นายกรัฐมนตรีในขณะนั้น และได้รับการแต่งตั้งจากองค์การเชื้อเพลิง กระทรวงกลาโหม ให้เป็นผู้แทนจำหน่ายน้ำมันตราสามทหาร ตั้งแต่ปี 2499 สถานีบริการแห่งนี้เป็นสถานีบริการน้ำมันแห่งเดียวของจังหวัดพระนครศรีอยุธยาที่อยู่ในบริเวณเกาะเมือง ศูนย์กลางแหล่งท่องเที่ยวและเป็นสถานที่ที่มีโบราณสถานที่สำคัญ”
ทั้งนี้จังหวัดพระนครศรีอยุธยา มีนโยบายให้พัฒนา และปรับปรุงสถานีบริการน้ำมันดังกล่าวให้มีอัตลักษณ์ และภาพลักษณ์ที่เข้ากับโบราณสถานของจังหวัด รวมทั้งเป็น Landmark แห่งใหม่ ให้นักท่องเที่ยวสามารถเข้ามาถ่ายภาพ และเพิ่มสิ่งอำนวยความสะดวกให้ตรงกับความต้องการของคนรุ่นใหม่ที่เข้ามาใช้บริการสถานีบริการน้ำมันแห่งนี้ เพื่อให้เป็นแหล่งท่องเที่ยวที่มีความร่วมสมัยอยู่ด้วย
ด้านนางสาวจิราพร เปิดเผยว่า OR ในฐานะบริษัท flagship ของกลุ่ม ปตท. และผู้บริหารแบรนด์สถานีบริการ พีทีที สเตชั่น เล็งเห็นถึงความสำคัญของเรื่องราวประวัติศาสตร์ของจังหวัดพระนครศรีอยุธยา จึงได้ปรับปรุงสถานีบริการ พีทีที สเตชั่น บริษัท อยุธยาจังหวัดพาณิชย์ จำกัด ซึ่งเป็นสถานีบริการน้ำมันเพียงแห่งเดียวที่ตั้งอยู่ในบริเวณเกาะเมืองของอยุธยา ที่ได้รับการประกาศขึ้นทะเบียนเป็นโบราณสถานจากกรมศิลปากร ให้เป็นสถานีบริการ พีทีที สเตชั่น รูปแบบพิเศษ หรือ “Concept Station” ที่มีแนวคิดสอดคล้องกับอัตลักษณ์ของท้องถิ่นเป็นแห่งแรก ดังนั้นจึงได้ประสานงานกับหน่วยงานที่เกี่ยวข้อง เพื่อศึกษาข้อมูลการนำอัตลักษณ์ของท้องถิ่นที่สะท้อนถึงเรื่องราวทางประวัติศาสตร์ของพื้นที่ ตลอดจนลักษณะเด่นทางสถาปัตยกรรมของโบราณสถานในบริเวณใกล้เคียง รวมทั้งการใช้วัสดุท้องถิ่นในการออกแบบอาคารภายในสถานีบริการแห่งนี้ ไม่ว่าจะเป็นเกาะจ่ายน้ำมัน ร้านคาเฟ่ อเมซอน สุขา พื้นลาน สำนักงาน งานภูมิสถาปัตยกรรม และป้ายสัญลักษณ์ต่าง ๆ ให้สะท้อนเอกลักษณ์ของท้องถิ่น และคงไว้ซึ่งคุณค่าทางประวัติศาสตร์ บอกเล่าเรื่องราว สร้างความแตกต่าง และเป็นความภาคภูมิใจของชุมชน รวมถึงเป็นแลนด์มาร์กในการแวะพักสำหรับผู้เดินทาง
ทั้งนี้เป็นไปตามกลยุทธ์ของบริษัท ที่จะพัฒนาให้ พีทีที สเตชั่น ก้าวสู่การเป็นศูนย์กลางที่จะร่วมเติมเต็มทุกความสุขและเติบโตไปพร้อมกับทุกชุมชน หรือ Living Community ที่นอกจากจะมีสินค้าและบริการที่ครบครันแล้ว ยังมุ่งเน้นการสร้างคุณค่าให้กับผู้คน เศรษฐกิจชุมชน และสิ่งแวดล้อม มอบคุณภาพชีวิตที่ดีขึ้นให้กับคนในชุมชนได้อย่างเป็นจริงและยั่งยืน
อีกทั้งยังสอดคล้องกับแนวทางในการดำเนินธุรกิจของบริษัทที่ให้ความสำคัญกับการเกื้อกูลสังคมเพื่อสร้างความเติบโตร่วมกันอย่างยั่งยืนควบคู่ไปกับการสร้างความแข็งแกร่งให้กับธุรกิจพลังงานแบบผสมผสาน เพื่อตอบโจทย์คนเดินทางในทุกรูปแบบ รวมถึงการสร้างทางเลือกสำหรับการดำเนินชีวิตที่ครบวงจร เพื่อตอบโจทย์ทุกไลฟ์สไตล์